Il-maġistrat Carol Peralta iddikjara li mhux se jissospendi ruħhu mid-doveri tiegħu u se jiddefendi ruħhu mill-akkużi li qed isirulu. F’konferenza tal-aħbarijiet li sejjaħ huwa stess fir-residenza tiegħu fl-Imdina u li għaliha ma ppermetiex li l-ġurnalisti jidħlu bil-cameras, il-Maġistrat Peralta ikkonferma li l-bieraħ sar il-festin fl-awla tiegħu u kien hemm anke x-xorb. Qal li dak il-ħin ix-xogħol kien spiċċa u l-awla kienet magħluqa. Il-maġistrat Peralta ikkonferma li għall-festin kien hemm deputati miż-żewġ naħat tal-Kamra. Huwa qal li ordna l-arrest tal-ġurnalist tat-Times għaliex dan twaqqaf waqt li kien qed jipprova jieħu ritratt minn wara l-bieb tal-awla u ma riedx jiddentifika ruħhu. Sostna li dak li għamel kien skont ir-regoli li jistipulaw li ħadd ma jista’ jieħu ritratti fil-bini tal-qorti. Il-Maġistrat Peralta qal li tal-bieraħ ma kienx l-uniku party li jsir fl-awli u bħalu jagħmlu wkoll membri oħra tal-ġudikatura. Qal ukoll li ftit ilu l-amministrazzjoni tal-qorti organizzat festin għall-uffiċjal tal-qorti li rtira, fl-awla numru tnejn. Meta mistoqsi mill-ġurnalisti, il-Maġistrat Peralta qal li mhijiex kontra l-etika li maġistrat isejjaħ il-ġurnalisti u l-avukati għal bibita. Min-naħa tiegħu s-Segretarju Parlamentari għall-ġustizzja Owen Bonnici  qal li jistenna eżitu spedit tal-investigazzjoni tal-Kummissjoni għall-amminsitrazzjoni tal-ġustizzja, waqt li ċaħad li f’din il-leġislatura ġew organizzati parties oħra f’xi awla oħra tal-Qorti. Reazzjoni Prim Ministru: B’reazzjoni għal dan il-Prim Ministru Joseph Muscat qal fi Brussel li l-Gvern u l-poplu huwa irrabjat iżda jekk hux ser titressaq mozzjoni għat-tneħħija tal-maġistrat Peralta minn fuq il-bank tal-maġistratura, l-Prim Ministru qal li mhux ser jippreġudika l-każ u l-Gvern ser jistenna r-rakkomandazzjoni tal-Kummissjoni għall-amminsitrazzjoni tal-Ġustizzja. Reazzjoni Partit Nazzjonalista: